የፍትህ ስርዓቱ ቀልጣፋ አገልግሎት እንዲሰጥ የፍትህ ተቋማት በቅንጅት መስራት ይኖርባቸዋል – የህዝብ ተወካዮች ምክር ቤት
የፍትህ ስርዓቱን በማዘመን ቀልጣፋ አገልግሎት ለመስጠት እንዲቻል የፍትህ ተቋማት በቅንጅት መስራት እንዳለባቸው የህዝብ ተወካዮች ምክር ቤት አሳሰበ።የህግ እና ፍትህ ጉዳዮች ቋሚ ኮሚቴ  በፌዴራል ዐቃቤ ህግ፣ ጠቅላይ ፍርድ ቤት፣ በፌዴራል ፖሊስ ኮሚሽን፣ በፌዴራል ማረሚያ ቤቶች አስተዳደር እና በጠቅላይ ሸሪዓ ፍርድ ቤት የመስክ ምልከታ አድርጓል።በዚሁ ምልከታ ወቅት ቋሚ ኮሚቴው የታዘባቸውን ጠንካራ እና ደካማ ጎኖች ለሁሉም የፍትህ አካላት አቅርቦ ውይይት ተደርጎበታል።ቋሚ ኮሚቴው በምልከታው በቂሊንጦ ማረሚያ ቤት ከአራት ዓመት በላይ በቀጠሮ ፍርድ ቤት የሚመላለሱ ታራሚዎች አግኝቷል።የፌዴራል ማረሚያ ቤቶች አስተዳደር እና የፌዴራል ፖሊስ ኮሚሽን በታራሚዎች እና ተጠርጣሪዎች አያያዝ ያሉበትን ሁኔታ በሚገባ ሊፈትሹ እንደሚገባ ኮሚቴው ገልጿል።ከላይ የተጠቀሱትን ውስንነቶች ለመፍታት እና የፍትህ አገልግሎት አሰጣጥ የተሳለጠ ለማድረግ በፍትህ ተቋማት መካከል ጠንካራ ቅንጅታዊ አሰራር ሊኖር እደሚገባ ኮሚቴው ማስገንዘቡን ኢዜአ ዘግቧል።